**Z á p i s n i c a**

z 13. zasadnutia Etnologickej komisie Zväzu múzeí na Slovensku

v Starej Ľubovni dňa 19. septembra 2018

Trináste zasadnutie pléna Etnologickej komisie Zväzu múzeí na Slovensku (ďalej EK ZMS) sa konalo dňa 19. septembra 2018 o 9.00 hod. v Ľubovnianskom múzeu – hrad Stará Ľubovňa (Skanzen pod hradom Ľubovňa, objekt hájovne). Na zasadnutí EK ZMS bolo prítomných 18 členov.

**Program:**

1. Otvorenie
2. Správa predsedníčky o činnosti EK ZMS od 12. zasadnutia EK ZMS
3. Voľby do Výboru EK ZMS
4. Návrh činnosti EK ZMS do 14. zasadnutia EK ZMS
5. Návrh na realizáciu XXIII. ročníka konferencie Etnológ a múzeum v roku 2019
6. Diskusia
7. Záver

**K bodu 1.**

Prítomných privítala a zasadnutie EK ZMS viedla predsedníčka PhDr. Daša Ferklová. Na úvod poďakovala organizátorom medzinárodnej konferencie Etnológ a múzeum za zorganizovanie XXII. ročníka Etnológ a múzeum, ktorý sa konal v Ľubovnianskom múzeu – hrad Stará Ľubovňa (Skanzen pod hradom Ľubovňa, objekt hájovne) na tému Tradičná strava a stravovanie v dňoch 18. – 20. septembra 2018. Oboznámila prítomných s plánovaným programom na zasadnutie.

**K bodu 2.**

Predsedníčka EK ZMS podala správu o činnosti za obdobie od 12. zasadnutia pléna EK ZMS.

Taktiež informovala o znení správy o činnosti EK, prednesenej na Valnom zhromaždení ZMS.

Oboznámila v nej, že Výbor EK v priebehu predmetného obdobia prerokoval aktuálne problémy a témy činnosti EK priebežne formou elektronickej pošty. Členovia EK sú priebežne informovaní o činnosti prostredníctvom elektronickej pošty a pravidelne aktualizovanej internetovej stránky. Referovala o programe 12. zasadnutia členov Etnologickej komisie v Baníckom múzeu v Rožňave, počas konania konferencie Etnológ a múzeum dňa 20.9.2017. V rámci odbornej činnosti poukázala na organizovanú konferenciu Etnológ a múzeum, ktorej usporiadateľom bola EK ZMS a Banícke múzeum v Rožňave, a ktoré sa konalo v Baníckom múzeu v Rožňave v dňoch 19. – 21. 9. 2017 na tému „Baníctvo v našich múzeách a jeho prezentácia“. Informovala, že za EK ZMS bola podaná žiadosť na Fond na podporu umenia za účelom konania XXI. ročníka medzinárodnej konferencie Etnológ a múzeum. Na konferencii sa zúčastnili cca 50 odborníci z múzeí, akademických pracovísk zo Slovenska, Poľska a Maďarska i ďalších kultúrnych a spoločenských organizácií. Konferencia bola finančne podporená z dotačného systému FPU sumou 4 600,- €. Za realizáciu konferencie bol zodpovedný a Mgr. Pavol Lackanič a PhDr. Daša Ferklová. Výstupom z konferencie bol recenzovaný zborník príspevkov (recenzenti: PhDr. Mojmír Benža, PhD. a PaedDr. Pavel Hronček, PhD.) v náklade 300 ks. (Zostavovateľka: Jaroslava Neubauerová, vyšiel v roku 2017, v počte strán 208.)

V závere informovala, že XXII. ročník konferencie Etnológ a múzeum sa uskutoční v Ľubovnianskom múzeu v Starej Ľubovni (garant za múzeum PhDr. Dalibor Mikulík). Téma konferencie: „Tradičná strava a stravovanie“. Termín konania 18. – 20. september 2018. Odbornou garantkou konferencie je prof. PhDr. Rastislava Stoličná, DrSc. Súčasťou konferencie bude i 13. zasadnutie pléna EK ZMS.

Predsedníčka informovala o aktuálnom počte členov EK ZMS, ktorý bol k 19.9.2018 70 členov.

**K bodu 3.**

Predsedníčka EK ZMS informovala o potrebe volieb, nakoľko sa t.r. končí volebné obdobie Výboru EK ZMS, i vzhľadom k faktu, že členovia výboru boli kooptovaní. O plánovaných voľbách upovedomila tajomníčka EK ZMS členov sprievodným e-listom priloženým k pozvánke na 13. zasadnutie EK ZMS. Do konania 13. zasadnutia EK ZMS neboli doručené žiadne návrhy. Predsedníčka EK ZMS požiadala o návrh na členov výboru z pléna. PhDr. Iveta Zuskinová navrhla aby zostal výbor v pôvodnom zložení. Tento návrh bol jednohlasne prijatý.

Zloženie Výboru EK ZMS:

Predsedníčka: PhDr. Daša Ferklová (Slovenské národné múzeum v Martine)

Podpredsedníčka: Mgr. Zuzana Denková, PhD. (Slovenské banské múzeum Banská Štiavnica)

Tajomníčka: Mgr. Nadja Nováková (Slovenské národné múzeum v Martine)

**K bodu 4.**

Predsedníčka EK ZMS prečítala Návrh činnosti EK ZMS do 14. zasadnutia EK ZMS. Taktiež pripomenula možnosť publikovať na webovej stránke EK ZMS medailóny významných osobností slovenskej etnológie. Predsedníčka EK ZMS pripomenula členom, čo je poslaním EK ZMS a taktiež pripomenula úlohu jeden krát ročne organizovať konferenciu Etnológ a múzeum. Upozornila na Organizačný a rokovací poriadok EK ZMS, ktorý bol schválený v roku 2007 a je potrebné ho inovovať. Výbor EK ZMS aktualizuje Organizačný poriadok a rozpošle ho členom na pripomienkovanie.

**K bodu 5.**

Predsedníčka EK ZMS vyzvala prítomných členov, aby predniesli návrh na miesto a tému XXIII. ročníka konferencie Etnológ a múzeum. Prítomným dala do pozornosti zoznam, už konaných ročníkov konferencie, aby si prehliadli kde a na akú tému sa konferencie konali. PhDr. Mária Halmová navrhla, aby bol jeden ročník konferencie venovaný osobnostiam slovenskej etnológie druhej polovice 20. storočia, avšak je potrebné vyčleniť si čas na prípravu, preto nenavrhuje túto tému na nasledujúci rok. Všetci prítomní podporili tento návrh a dohodli sa, že tejto téme bude venovaný jubilejný XXV. ročník konferencie. Zároveň upozornila, že medzi múzeami organizujúcimi konferenciu dlhodobo absentujú významné krajské múzeá. Z pléna zazneli návrhy na mestá Trenčín, Prešov, Banská Bystrica ale i Brezno, Nové Zámky a Lučenec.

Predsedníčka EK ZMS upozornila, že okrem návrhov miesta je potrebné stanoviť tému konferencie. Následne predostrela návrhy, ktoré boli medzi členmi EK ZMS konzultované pred zasadnutím. Napr. témy: doprava a transport, sklo, modrotlač, architektúra a bývanie, osobnosti a výstavná a expozičná činnosť múzeí. Na tému venovanú modrotlači zareagovala Mgr. Elena Bekešová z Podtatranského múzea v Poprade, s návrhom zorganizovať konferenciu v roku 2020 (t.j. XXIV. ročník). Na nasledujúci, XXIII. ročník konferencie v roku 2019 bola navrhnutá téma: expozičná, výstavná a prezentačná činnosť múzeí po roku 1989. Návrh bol schválený všetkými prítomnými členmi EK ZMS. Miestom konania bude Novohradské múzeum v Lučenci v termíne druhej polovice septembra 2019.

**K bodu 6.**

Počas diskusie predsedníčka pripomenula, že naďalej pretrváva úloha tvorenia medailónov významných etnológov – muzejníkov a tvorby ich personálnych bibliografií. PhDr. Mojmír Benža, PhD., ponúkol svoju vydanú personálnu bibliografiu s návrhom, že by mohla byť inšpiráciou na vypracovanie vyššie spomínaných bibliografií a medailónov. Členovia EK sa dohodli, že materiál i s návrhom metodiky prípravy sa zverejní na internetovej stránke EK ZMS.

V súvislosti s organizáciou jubilejného XXV. ročníka konferencie Etnológ a múzeum na tému významné osobnosti slovenskej etnológie a muzeológie druhej polovice 20. storočia, navrhla PhDr. Katarína Holbová vydanie bibliografie zborníkov z konferencií Etnológ a múzeum. Tie sa konajú kontinuálne už 22 rokov a boli venované rôznym odborným témam (viď webová stránka EK ZMS).

**K bodu 7.**

Predsedníčka EK ZMS poďakovala PhDr. Daliborovi Mikulíkovi, riaditeľovi Ľubovnianskeho múzea – hrad v Starej Ľubovni a jeho zamestnancom za zorganizovanie a úspešný priebeh XXII. ročníka konferencie Etnológ a múzeum.

Na záver poďakovala prítomným za aktívnu účasť a ukončila zasadnutie.

V Martine, dňa 8. novembra 2018 PhDr. Daša Ferklová predsedníčka EK ZMS

Zapísala: Mgr. Nadja Nováková

tajomníčka EK ZMS